חכך בדעתו האם כדאי לו להסיר את כתובת הנאצה שרוססה אמש על חלון הראווה. פסח פול לא ידע האם מורשה הוא בכלל להסיר את כתובת הנאצה, או שמא עובר הוא עבירה על איזה שהוא חוק בלתי כתוב, שהכתיב לו ההמון המוסת אמש. לא היה לו ספק, כי חוקי המשחק השתנו, וכי דפוסי ההתנהגות שלו השתנו ועוד ישתנו בעתיד, בהתאם למצבו החדש. מה שהדהים אותו עוד יותר, היא העובדה כי בן יום הוא הסתגל למצבו החדש הרעוע, ועניינים פשוטים, כגון לנקות ולהבריק את חלון הראווה של חנותו, שעד אמש היה עניין של מה בכך, דרשו שיקול דעת. לבסוף, לאחר שהפך והפך בדבר, הגיע לידי החלטה להסיר בכל זאת את כתובת הנאצה מחלון הראווה של החנות, ועדיף שיעשה זאת במהירות הבזק, שמא יבחין במעשיו עובר אורח כלשהו. פסח פול נטל דלי מים, נטל צנצנת ובה שבבי סבון מאחד המדפים, הטיל מעט אל הדלי, נטל מטלית לניקוי ויצא החוצה. בזריזות החל לשפשף בעזרת המטלית את הזכוכית, תוך שהוא טובל אותה שוב ושוב במי הסבון שבדלי וכך הסיר במהירות מילה אחר מילה את כל כולה של כתובת הנאצה מחלון הראווה, עד שזה חזר לקדמותו. מדי פעם הביט בחרדה  לצדדיו ולאחוריו, שמא יתפוס אותו מאן דהוא בקלקלתו. תוך